Ettepanek: NÕUKOGU MÄÄRUS kalapüügivõimaluste jaotamise kohta Euroopa Ühenduse ja Seišelli Vabariigi vahelise kalandusalase partnerluslepingu protokolli alusel /* COM/2013/0765 final - 2013/0373 (NLE) */





SELETUSKIRI Vastavalt nõukogu antud volitustele[1] pidas komisjon Euroopa Liidu nimel Seišelli Vabariigiga läbirääkimisi Euroopa Ühenduse ja Seišelli Vabariigi vahel sõlmitud kalandusalase partnerluslepingu protokolli pikendamiseks. Kõnealuste läbirääkimiste tulemusel parafeeriti 10. mail 2013 uus protokoll, mis hõlmab kuueaastast ajavahemikku alates protokolli allkirjastamist ja ajutist kohaldamist käsitleva nõukogu otsuse vastuvõtmisest pärast praeguse protokolli kehtivuse lõppemist 17. jaanuaril 2014. Koos liikmesriikide vahel kalapüügivõimaluste jaotamise menetlusega alustatakse ka menetlust, mille alusel võtab nõukogu Euroopa Parlamendi nõusolekul vastu otsuse uue protokolli sõlmimise kohta, ning menetlust, mille alusel võtab nõukogu vastu otsuse kõnealuse protokolli liidu nimel allkirjastamise ja ajutise kohaldamise kohta. Uue protokolli kohaselt antakse Seišellide kalapüügipiirkonnas püügivõimalused 40 ELi seinnoodalaevale ja 6 ELi õngejadalaevale. Vastavalt aluslepingule tuleks kindlaks määrata meetod kalapüügivõimaluste jaotamiseks liikmesriikide vahel. Sellest lähtuvalt teeb komisjon nõukogule ettepaneku võtta vastu lisatud määrus. 2013/0373 (NLE) Ettepanek: NÕUKOGU MÄÄRUS kalapüügivõimaluste jaotamise kohta Euroopa Ühenduse ja Seišelli Vabariigi vahelise kalandusalase partnerluslepingu protokolli alusel EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 43 lõiget 3, võttes arvesse komisjoni ettepanekut[2] ning arvestades järgmist: (1) Uus protokoll, millega määratakse kindlaks Euroopa Ühenduse ja Seišelli Vabariigi vahelises kalandusalases partnerluslepingus sätesette nähtud kalapüügivõimalused ja rahaline toetus, parafeeriti 10. mail 2013. (2) Nõukogu võttis … vastu otsuse nr …/2013/EL[3] kalandusalase partnerluslepingu uue protokolli allkirjastamise ja ajutise kohaldamise kohta. (3) Tuleks kindlaks määrata meetod kalapüügivõimaluste jaotamiseks liikmesriikide vahel uue protokolli kohaldamisaja jooksul. (4) Kui selgub, et protokolli alusel liidule antud kalapüügivõimalusi ei kasutata täielikult, teavitab komisjon sellest asjaomaseid liikmesriike vastavalt nõukogu määruse (EÜ) nr 1006/2008[4] artikli 10 lõikele 1. Kui vastust ei esitata nõukogu määratud tähtajaks, käsitatakse seda kinnitusena, et asjaomase liikmesriigi laevad ei kasuta antud perioodil oma kalapüügivõimalusi täielikult. Kõnealune tähtaeg tuleb määrata. (5) Käesolevat määrust tuleks kohaldada alates protokolli ajutisest kohaldamisest, ON VASTU VÕTNUD KÄESOLEVA MÄÄRUSE: Artikkel 1 1. Euroopa Ühenduse ja Seišelli Vabariigi vahelise kalandusalase partnerluslepingu protokollis (edaspidi „protokoll”) sätestatud kalapüügivõimalused jaotatakse liikmesriikide vahel järgmiselt: a) tuunipüügiseinerid Hispaania || 16 laeva Prantsusmaa || 22 laeva Itaalia || 2 laeva b) pinnaõngejadalaevad Hispaania || 2 laeva Prantsusmaa || 2 laeva Portugal || 2 laeva 2. Määruse (EÜ) nr 1006/2008 kohaldamine ei piira Euroopa Ühenduse ja Seišelli Vabariigi vahelist kalandusalast partnerluslepingut (edaspidi „leping”) ja protokolli. 3. Kui lõikes 1 osutatud liikmesriikide kalapüügilubade taotlused ei hõlma kõiki neile protokollis sätestatud püügivõimalusi, võtab komisjon kooskõlas määruse (EÜ) nr 1006/2008 artikliga 10 arvesse mis tahes muu liikmesriigi püügiloataotlust. 4. Määruse (EÜ) nr 1006/2008 artikli 10 lõikes 1 osutatud tähtajaks, mille jooksul peavad liikmesriigid kinnitama, et nad ei kasuta lepingu raames neile jaotatud kalapüügivõimalusi täielikult, kehtestatakse kümme tööpäeva arvestatuna päevast, millal komisjon teavitab liikmesriike sellest, et nende kalapüügivõimalused ei ole ammendatud. Artikkel 2 Käesolev määrus jõustub järgmisel päeval pärast selle avaldamist Euroopa Liidu Teatajas. Otsust kohaldatakse alates 18. jaanuarist 2014. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja [1] Nõukogu otsus nr 6497/2013, 15. veebruar 2013. [2] ELT C, , lk . [3] ELT L ….. [4] Nõukogu määrus (EÜ) nr 1006/2008, 29. september 2008, mis käsitleb ühenduse kalalaevadele loa andmist püügitegevuseks ühenduse vetest väljaspool ning kolmandate riikide laevade juurdepääsu ühenduse vetele ja millega muudetakse määruseid (EMÜ) nr 2847/93 ja (EÜ) nr 1627/94 ning tunnistatakse kehtetuks määrus (EÜ) 3317/94 (ELT L 286, 29.10.2008, lk 33).